PERUSTELUT

1.EHDOTUKSEN TAUSTA

1.1.Ehdotuksen perustelut ja tavoitteet

Vuonna 1958 tehty Lissabonin sopimus alkuperänimitysten suojasta ja niiden kansainvälisestä rekisteröinnistä on Maailman henkisen omaisuuden järjestön (WIPO) hallinnoima sopimus. Lissabonin sopimus on avoin teollisoikeuden suojelemista koskevan Pariisin yleissopimuksen osapuolille. Sen sopimuspuolten on suojattava alueillaan toisten sopimuspuolten tuotteiden alkuperänimitykset, jotka on hyväksytty ja suojattu sellaisina alkuperämaassa ja rekisteröity WIPOn kansainvälisessä toimistossa, jollei sopimuspuoli ilmoita yhden vuoden kuluessa rekisteröinti-ilmoituksesta, ettei se voi taata suojaa.

Lissabonin sopimusta tarkistettiin vuosina 2009–2015. Tavoitteena oli i) hioa sen nykyistä kehystä, ii) sisällyttää siihen määräyksiä, joissa täsmennetään, että Lissabonin järjestelmää sovelletaan myös maantieteellisiin merkintöihin, ja iii) sisällyttää siihen liittymismahdollisuus, joka koskee EU:n kaltaisia hallitustenvälisiä järjestöjä.

Neuvosto hyväksyi 7. toukokuuta 2015 päätöksen Euroopan komission valtuuttamisesta osallistumaan WIPOn diplomaattikokoukseen Genevessä 11.–21. toukokuuta 2015. Toukokuun 20. päivänä 2015 kokouksessa hyväksyttiin alkuperänimityksistä ja maantieteellisistä merkinnöistä tehtyyn Lissabonin sopimukseen liittyvä Geneven asiakirja, jäljempänä ’Geneven asiakirja’. Ottaen huomioon Euroopan unionin tuomioistuimen 25. lokakuuta 2017 asiassa C-389/15 antama tuomio kyseinen päätös korvattiin 5. maaliskuuta 2018 annetulla neuvoston päätöksellä (EU) 2018/416, jossa annettiin lupa aloittaa neuvottelut alkuperänimityksiä ja maantieteellisiä merkintöjä koskevasta tarkistetusta Lissabonin sopimuksesta

Euroopan unioni liittyi Geneven asiakirjaan 26. marraskuuta 2019, ja liittyminen tuli voimaan 26. helmikuuta 2020. Itse Geneven asiakirja tuli voimaan 26. helmikuuta 2020.

Joistakin keskeisistä säännöksistä, jotka koskevat EU:n liittymistä Geneven asiakirjaan, säädetään neuvoston päätöksessä (EU) 2019/1754. Sen 4 artiklan 1 kohdassa säädetään, että ”[k]omissio nimetään erityisesti Geneven asiakirjan 3 artiklassa tarkoitetuksi toimivaltaiseksi viranomaiseksi, joka on vastuussa Geneven asiakirjan hallinnoinnista unionin alueella ja viestinnästä WIPO:n kansainvälisen toimiston kanssa sekä Geneven asiakirjan että Lissabonin sopimusta ja Lissabonin sopimuksen Geneven asiakirjaa koskevien yhteisten täytäntöönpanomääräysten [...] nojalla”.

Komissio hyväksyi 13. huhtikuuta 2022 ehdotuksen Euroopan parlamentin ja neuvoston asetukseksi käsiteollisuustuotteiden ja teollisuustuotteiden maantieteellisten merkintöjen suojasta ja Euroopan parlamentin ja neuvoston asetusten (EU) 2007/1001 ja (EU) 2019/1753 sekä neuvoston päätöksen (EU) 2019/1754 muuttamisesta (COM(2022) 174 final), jäljempänä ’käsiteollisuus- ja teollisuustuotteiden maantieteellisten merkintöjen suojaa koskeva asetusehdotus’

Käsiteollisuus- ja teollisuustuotteiden maantieteellisten merkintöjen suojaa koskevan asetusehdotuksen 59 artiklan tarkoituksena on muuttaa neuvoston päätöstä (EU) 2019/1754. Muutosehdotuksella on tarkoitus vaihtaa Euroopan unionin teollisoikeuksien virasto (EUIPO) WIPOn Lissabonin sopimuksen Geneven asiakirjan mukaiseksi toimivaltaiseksi viranomaiseksi käsiteollisuustuotteiden ja teollisuustuotteiden maantieteellisten merkintöjen osalta. Tämä ei vaikuta siihen, että komissio on Geneven asiakirjan mukainen toimivaltainen viranomainen EU:n maantieteellisten merkintöjen järjestelmillä suojattujen maataloustuotteiden ja elintarvikkeiden osalta. Vastaavasti käsiteollisuus- ja teollisuustuotteiden maantieteellisten merkintöjen suojaa koskevan asetusehdotuksen 60 artiklalla muutetaan unionin toimesta sen liityttyä Geneven asiakirjaan annettua asetusta (EU) 2019/1753. Tältä osin ja 59 artiklassa ehdotettujen tarkistusten mukaisesti 60 artiklassa ehdotetaan asetuksen 2019/1753 muuttamista siten, että EUIPO tunnustetaan Geneven asiakirjan mukaiseksi toimivaltaiseksi viranomaiseksi käsiteollisuus- ja teollisuustuotteiden maantieteellisiin merkintöihin liittyvien kansainvälisten rekisteröintien osalta.

Neuvoston neuvotteluissa nousi kuitenkin esiin menettelyllisiä huolenaiheita, jotka liittyivät käsiteollisuus- ja teollisuustuotteiden maantieteellisten merkintöjen suojaa koskevan asetusehdotuksen 59 artiklaan. Ehdotuksen 59 artiklalla on tarkoitus muuttaa neuvoston päätöstä (EU) 2019/1754, joka perustuu Euroopan unionin toiminnasta tehdyn sopimuksen (SEUT-sopimus) 207 artiklaan ja 218 artiklan 6 kohtaan. Kyseisessä päätöksessä vahvistettu SEUT-sopimukseen perustuva hyväksymismenettely on siten erilainen kuin menettely, jota sovelletaan käsiteollisuus- ja teollisuustuotteiden maantieteellisten merkintöjen suojaa koskevaan komission asetusehdotukseen, jonka hyväksymismenettely perustuu SEUT-sopimuksen 118 artiklan 1 kohtaan ja 207 artiklan 2 kohtaan. Tältä osin vaikuttaa asianmukaisemmalta toteuttaa tällainen muutos erillisellä komission ehdotuksella neuvoston päätökseksi neuvoston päätöksen 2019/1754 muuttamisesta sen sijaan, että muutos sisällytettäisiin artiklana käsiteollisuus- ja teollisuustuotteiden maantieteellisten merkintöjen suojaa koskevaan komission asetusehdotukseen.

Tällä komission ehdotuksella neuvoston päätökseksi on näin ollen tarkoitus muuttaa neuvoston päätöksen (EU) 2019/1754 4 artiklan 1 kohtaa EUIPOn vahvistamiseksi Geneven asiakirjan mukaiseksi toimivaltaiseksi viranomaiseksi käsiteollisuus- ja teollisuustuotteiden maantieteellisten merkintöjen osalta.

Tällä ehdotuksella korvataan käsiteollisuus- ja teollisuustuotteiden maantieteellisten merkintöjen suojaa koskevan komission asetusehdotuksen 59 artikla.

1.2.Yhdenmukaisuus muiden alaa koskevien politiikkojen säännösten kanssa

Ehdotuksessa luodaan yhteys käsiteollisuus- ja teollisuustuotteita koskevan EU:n maantieteellisten merkintöjen suojajärjestelmän ja alkuperänimitysten ja maantieteellisten merkintöjen kansainvälistä rekisteröintiä koskevan Lissabonin järjestelmän välille. Tämä toteutetaan neuvoston päätökseen (EU) 2019/1754 ehdotettavalla muutoksella.

1.3.Yhdenmukaisuus unionin muiden politiikkojen kanssa

EU:n liittyminen Geneven asiakirjaan on yhdenmukaista EU:n yleisen politiikan kanssa, joka liittyy maantieteellisten merkintöjen suojan edistämiseen ja parantamiseen kahdenvälisten, alueellisten ja monenvälisten sopimusten kautta.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

2.1.Oikeusperusta